
O Volapükaflens valavolik! 


Kis ejenos-li oles ünü yel 2011? Nunolsös osi, begö! 


Sevob, das din bal veütik ejenos, keli elogols almuliko in 
‘Vög Volapüka’ Volapükamufa - penot balid saidiko lunik dü 
yels mödik. Penob dö tradut fa Guvan e Redakan obsik, Ralph 
Midgley, konota famik petiädöl volapükiko ‘Lälid in Milagän’ ela 
‘Lewis Carroll’. Atos binos vobot vemo gretik ela Ralph, plä 
segivam almulik gaseda soelik volapüko pepüböla. 


Ed ols, o reidans lestümik? Kisi pro pük obsik edunols-li 
lätiko? Üf no nunols osi, no kanobs sevön. Volapükan seimik 
lezilik esagom obe, das mökom lartügi dö pük obsik in dil e tim 
fagiks vola. 

Yel okömöl obinos tumyelazäl deadama datuvala Johann 
Martin Schleyer. Obinos-li zäl in 2012 tü del 16-id gustula? E 
kis ojenos tü del at in Chaux de Fonds? Spelobsös, das seiman 
onunon obes dö jenot at. 


Ed obs-li? Liomodo ozälobs zeli at ün gustul okömöl? 
Vobö! 


Brian R. Bishop 
Cifal Volapükanefa 





SLETOT KLINIK 
(fa hiel Frank Roger) 


Hiel Sammy äsmililom ven äloegom kömön grupi töranas. 
Ägekömons de Lak Panddhra, kö nendoto istunidons länadi jönik e 
failotis, kels ägelokons su niv takedik vata. Anu ästebedons nibudi lä 
stopöp nilik. 


I memotiselans ömik votik ästebedons grupi nulik 
‘dünetabas,’ bi äbinos pöt dialik ad tedön. Törans at te ozüikons jüs 
lüköm nibuda, e so obinons drefäbs ‘fasilik.” 


Ästebedom grupi at lükömanas, ävälom balani utanas, ed 
änilikom lü om - man pinädik bäldotü yels foldegas, kel äsuetom vemo 
in plöjit leluimik oka. 


“Ekö däsinots jönik,” äsagom, tovöl ‘lekanotis.’ “Nejeriks - 
remots gudik. Kil suämü dolars lul. Te xamolsös onis ol it.” 


Man äsmililom, logedöl vifiko däsinotis. “Däsinots 
blägik/vietik legudik,” äsagom. “Edunol-li atis, ol it?” 


El Sammy änutom. “Lekanots kalieta legudik, no-li?” E suämü 
gidik. Memot lölöfik.” 


Man äxamom däsinotis valik, kels äjonons patis länoda zü Lak 
Panddhra, keli ivisitom ebo anu. Änutom lobülo, sagöl: “Benö! 
Dolaris teldeg lofob ole ta däsinots valik. Baicedol-li?” 


Nu el Sammy päsüpädom. Atos äbinos nekösömik. Kösömiko 
mutoy süädükön menis, tän ävilädons vemo, ab fino äremons däsinotis 
ömik ta muikos dolars tel-kil. Nek büo iremon stoki lölik oma, e nek 
ilofon ome dolaris teldeg äs anu. Man at, äbinom-li u mu liegik, u te 
stupädik? Too ekö pöt legudik ad gaenön dolaris teldeg. 


“Gudö!” äsagom el Sammy. “Dolaris teldeg odasumob.” 
Ägivom ome stoki lölik däsinotas ta dolars teldeg. Ädanom mani ed 
ämogolom. No ävilom blibön is, bi no labom canis votik. Nu omutom 
dunön däsinotis mödikum. 


Lomo äpleidom, das ilevikodom dönu töranis - atna levikod 
go frutik. Ästeifülom ad fomälön logodi viktima oka, ven ulasumom 





däsinotis oma latikumo ad tuvön, das nig ififainikon, e te mödot padas 
vagik äreton - pads, kels ifrädons dolaris teldeg. 


Ekö metod ela Sammy ad vinditön töranis e ad pönön onis demü 
tup, keli ikodons in vilag lifamode oma. Ivotükons vali, seko äcedom, 
das ägidetom ad sukön vinditi. Ekö metod oma ad kotenükön neodülis 
omik lä ons; lölöfiko no ädämükos büsidi oma as memotiselan. Äbinon 
sit, kel äjäfidon legudiko, e kela äpleidom. 


Ämebom nog delis, ven lif vilaga äbinon balugik. Äbinon 
jenöfo vilag takedik päskaranas, kö mens älifons ed ävobons ma mod 
vönaoloveik. Anu päskarans äkanoms gaenön moni mödikum dub 
fotografots, kels ädunons törans, ka dub päskar. Konöm pigüflekon, 
foginans ilükömons, ed äbüdons vali anu, mans mödik iperons vobi, ed 
anu töbo äkanoms stütön famülis. Dels gudik büik äbinons ya mo. 
Seko vikodil alik äkuradükon omi. Äjokom name ini pok, äsetirädom 
zöti dolaras teldeg, ed ätovom oni äs vikodamal. 


Ab. . . kion, nemü diab, ijenon-li? Äxanom zöti, äzüom oni 
ai dönu, äsukom da poks, . . . ab ätuvom nosi! Papüril at jenöfo ibinon 
zöt dolaras teldeg, ab nu äbinon vagik. . . papür nen völad seimik. 
Ibinon zöt pedobüköl me nig fino nelogamovik - kuratiko äs däsinots 
omik. 


El Sammy ärölom papüri ini glop, ed ämojedom oni. Diabö! 
Ädästurom sui bed, lemufüköl puni lü töran maleditik. Klülabiko man 
äsevom omi, äsi cüt omik. Ba flen u röletan ibinon is enu, ed iremom 
däsinotis ömik somik. Isagom ome bo vali. Nu ästebedom eli Sammy 
ad remön ‘lekani’ omik. Ekö kod vilöfa omik ad remön, nen viläd, stoki 
lölik oma ta mon mödik - mon pedobüköl. 


El Sammy äbinom lezunik. Ädasevom, das anu cüt 
omaifinikon. Repüti oma fino itüvoy. Omutom revidön disini oka, 
tuvön bosi nulik, primön dönu ko sletot klinik. 


Si, ätikom, äsä ävätälom zöti vagik, äsi däsinotis, kels anu 
fümiko uprimons ad nelogädikön. 


VÖDS SAPIK (1) 


Sevol-li, kikodo God egivom obes lilis tel, ab te mudi bal? 

LÄLID - KAPIT MÄLID (3) 
(fa hiel Lewis Carroll) 


PUTÜLASVIN E PEP (Fövot) 


Sosus Lälid iplöpof ad fanön oni, putül keliedabik 
ähaugobladon äs stemacin, telöl e löiköl koapili ai, sodas, dü 
timüls ömik, töbo äkanof kipön oni. 


Fino ätuvof metodi gudikün ad kälädön oni; 
(sevabo, ad zütülön koapili ini tuf semik, täno ad kipön lili 
detik e futili nedetik, nendas äkanon netülön oki), äpolof oni 
ini lut lardik. “If no mopolob putüli at,” ätikob Lälid, 
“odeidoy oni ünü dels ömik: if no mopolob oni, fümo 
odöbikob demü deid ona, id ob, no-li?” Äsagof vödis lätik 
laodiko, e putül ägrunon gespiko (no plu äsnidon anu). “No 
grunolös,” äsagof Lälid, “at no binon med gudik ad notodön 
senälis.” 


Putül ägrunon dönu, e Lälid äküpedof logodi ona go 
dredäliko ad tuvön kodi atosa. Nen dot seimik, älabon nudi 
vemo flegik, kel äsümon plu ko nud svinik ka nud putüla; i 
logs ona äsmalikons vemo, no äs logs putüla; Lälid lölöfiko 
no plidof logodi ona. “Ab ba te äslokon,” ätikof, ed 
älogedof lü logs dönu ad tuvön drenis. Ab... drens nonik. 

“If ovedol svinil, o löfäb,” äsagof Lälid fefo, “no 
vilob plu kälädön oli. Prüdö!  Putül keliedabik äslokon 
dönu (ud ägrunon, bi änemögos ad sagön kuratiko va slok, va 
grun), e so äfovons seilo dü tim ömik. 





Lälid äprimof anu ad letikön: “Benö! Kisi odunob- 
li ko jafäb at lomo?” Putül ägrunon dönu so mäpetiko, das 
ädoniologof dredäliko lü logod ona. Atna no ädabinon dot: 

ekö jenöfo svinil, e cedü of, äbinos tatikälik ad polön oni 
fagikumo. 


Seko edonükof sunädo jafäbi smalik, ed äbinof 
kotenik ad loegön motrotön oni takediko ini fot. “If ovedon 
svin madik,” äsagof oke it, “nendoto uvedonöv cil vemo 
nejönik; ab votaflano cedob, das binon svin jönik.” Ed 
äprimof ad betikön cilis votik sevädik, kels lönedonsöv äs 
svins legudik, ed ebo äsagof oke: “If te sevoyöv metodi ad 
ceinön onis —“ kü päsüpädof boso ad logön Kati se Cheshire, 
kel äseadon su bimatuig fagotilü of. 


Logöl eli Lälid, Kat älusmililon ai. Äjinon labön 
natäli fredaladälik, cedü of: ab id ädalabon kluvis vemo 
lunikis, äsi tutis mödik; sekü atos, ätikof, das sötoy träitön 
oni stümo. 


“O Kat se grafän Cheshire,” äsagof boso plafiko, bi 
lölöfiko no äsevof, va öplidon one nemi at; ye, te älusmililon 
boso vidikumo. “Benö! Jinos, das jünu plidon one,” ätikof 
Lälid, ed äfövof:. “Vilol-li sagön obe, begö! kiöpio sötob 
golön isao?” 

“Atos sekidon fümo de tävazeil ola,” äsagon Kat. 

“Tävazeil lindifon obe - “ äsagof Lälid. 

“Veg üfo no binon veütik,” äsagon Kat. 

“- Bisä olükömob lü top seimik,” äkleilükof Lälid. 
“Ö! Binos fümik, das odunol osi,” äsagon Kat, “bis ogolol 


dü tim saidik.” 


(Finot osökon) 

DAIFAFIDED GRETIK 
Man seimik ämeikom daifafidedi gretik, pö kel ivüdom 
mödikanis. 
E ven tüp fideda ikömon, älesedom hidünani, ad sagön 
vüdäbes: “Kömolsöd, ibä val nu binon blümik!” 


Ab valans äprimons ad säkusadön baläliko okis. Balidan 
äsagom ome: “Eremob länedi, e mutob zesüdiko logön oni. 
Begob ole, säkusadolös obi! 


Votikan äsagom: “Eremob fimädis lul bubas, ed oblufob 
onis. Begob ole, säkusadolös obi!” 


Dönu votikan äsagom: “"Ematikob änu, sekü atos no kanob 
kömön.” 


Hidünan äkömom ad nunön atosi söle okik. Tän söl 
äzunikom, ed äsagom hidünane okik: “Gololöd suno lü 
piads e süts zifa, e blinolöd pöfanis, mifomäbis, bleinanis e 
lemikanis isio!” 


Hidünan äsagom: “O söl! Utos, kelosi ebüdol, pedunon; ab 
tops nog dabinons.” 


Tän söl äsagom hidünane: “Segololöd lü lesüts e buids, e 
mütolöd onis ad nükömön, dat dom obik fulikonös! Ibä 


sagob oles, das no balan utanas, kels büikumo pivüdons, 
oguton de daifided!” 


OoOO OoOoOoOOoOOAOA0OA 
VÖDS SAPIK (2 


Ad tidön obes, das sötobs lilön telna plu, ka spikobs! 

Man sapik semik löfom menadi e nati. Klödom das 
menad e nat pefetanoms löliko fa God. Man sapik klödom 
i das balug sibinom in nat; das nat kosietom se jablon 
stäbik bal, kel denuom ömi laiko. Lautom poedotis e 
literati dö döls omik. 


Lautel sapik at dlimom dö plan rigik, kel 
maegom klödis omik; plan at ninlabom disini städik plo 
plans valik in vol. Bepenom plani omik atamodo: Plan 
rigik binom rig plana alik. Labom stami zenodik e bigik 
kel lenkipom flolis stenüdik e stamenis omsik. Bleds 
gelminoms de stam. Man sapik no nömodom vulis plana. 


Mens mödik steifoms penatön plani lefulik at. In 
maegs fa mens difik, foms vulas e bledas plana at cenoms. 
Stam binom otik in mag alik. Man sapik cedom, das 
penats at binoms tu dejötik. Ma om, plan lefulik binom 
dölod, nen ya fom velätik. 


Ye, lautel sapik e studels fiedik oma sükoms plani 
rigik ven binoms in plads difik. Tävoms mödo al divön 
nati. Du tävs at, ninlogoms pladis foetik in läns difik. Man 
sapik tikom, das Tal binon plad fetikün, keli älogom evelo. 
Kludo, vedom pesuadöl, das plan rigik binom in län 
mafodik at. Ab nek tüvom evelo plani somik in Tal u 
votöpo. 


Yels beigoloms. Man gretik bäledom e vedom 
sapikum. Sagom das plan lefulik binom-la luvelatiko 
bepenami foma bleda städik. Kludo, kanon tuvön omi in 
plans valik. 


Pos yels tum, mens mödik lestimoms mani sapik. 
Binom jamep natavestigelas, nolelas, filosopelas e 
lautelas, 

lautelas, kels sukoms penodis omik. 


Natavestigel semik, kel binom züpel patiko fiedik 
mana sapik, klödom das plan rigik sibinom. Plan at 
maegomöx gesagis omik dö volarät. Natavestigel vilom i 
blöfön, das menad e nat pefetanoms löliko, bi eplakom 
lügi pösodik e sükom tlodi. 


Klödom das alikos in vol esetenomok de rig bal 
Rig epälom befüdölo lifafomis mödikum sümikis öme. 
Päls suköl epälöms id, e sit at efovom du balions yelas. 
Natavestigel klödom das lifafoms nulik äglöfoms e 
äcenoms pianiko, menodölo püliko len päl alik, dat vol 
tudelik, ko plans e nims äsi mens valik, ävedoms sibinöls. 


Döl volutik at kömom de Nelijan semik, leigan 
natavestigela keli lestimom i. Nelijan at sesagom kauto 
dölis omik, biye natavestigel binom kinikum e nämikum 
ko ceds omik. (Tradutod in Volapük rigik fa Jean-Claude 


Caraco ; finot sökon ün mul okömöl) 
VÖDS NEKÖSÖMIK 
BUB ox, Rind, boeuf. 
DAIFAFID banquet, Festessen. 
FAILOTS ruins, Trümmer. 
FAINIKÖN to fade, welk warden, disparaître peu à peu 
FIMÄD yoke, Gespann, joug. 
GELOKÖN to reflect, spiegeln , se refléter. 
GÜFLEKÖN to turn upside down, verkehren, mettre 


sens dessus dessous. 
HAUGOBLADÖN to puff, keuchen, haleter 


MEMOT souvenir. 

TUF bundle, Bündel, (petit) sac 
VIKODAMAL trophy, Trophäe, trophée. 

VILÄDÖN to haggle, willkürlich handeln, marchander. 
ZÜIKÖN to walk up and down, umhergehen. marcher 


de long en large. 


